Heti Válasz: Habonyhoz köthetők a letelepedési kötvényen nyerészkedő cégek
Minden eladott kötvény után 9 millió forint haszna van az ezzel foglalkozó társaságoknak, amelyek így vagy úgy, de egyaránt kötődnek Habony Árpádhoz és Rogán Antalhoz. A hírbe hozott üzletemberek cáfolnak.
A letelepedési kötvénnyel foglalkozó ügynököket személyes szálak fűzik Habony Árpádhoz, illetve a letelepedési kötvénnyel kapcsolatos jogszabály előterjesztőjéhez, Rogán Antalhoz – írja a Heti Válasz e heti számában.

A lap azt írja, hogy a letelepedési kötvények esetében a pénzes bevándorlók által a letelepedésért befizetett pénz igazából a magánügynökségekhez, és nem az államhoz kerül, a közvetítők pedig két-három jogcímen szedhetnek pénzt a tartózkodási engedélyt kérőktől: a 300 ezer eurós kötvényeket az állam 271 ezer euróért adja át az ügynököknek, akik viszont 300 ezerért értékesítik azt, 29 ezer eurónyi (több mint 9 millió forintnyi) tiszta bevételre szert téve. Emellett 40-50 ezer eurós ügyintézési díjat is elkérnek és öt év után a visszajáró pénzből is lecsíphetnek még.

A lap ír arról, hogy a kínai állampolgárok beutaztatását a kajmán-szigeteki Hungary State Special Debt Fund (HSSDF) szervezi, sőt a kínai stáb kezdeményezte az egész kötvénykonstrukciót Rogán Antalnál is. Az iszlám országok állampolgárait egy Magyarországon bejegyzett cég, az Arton Capital intézi, az oroszok és más volt szovjet országok polgárainak letelepedési kötvényét viszont egy Liechtensteinben bejegyzett VolDan Investments nevű cég szervezi.

A lap szerint a HSSDF kínai vezérkara 2013-ban Habony Árpád közreműködésével akarta megvásárolni a TV2-t, az Arton Capitalnak pedig ugyanaz az ügyvédje, aki Habony médiavállalatának megszerezte a 888.hu domainnevet, illetve aki Rogán Antal vezetése idején dolgozott már a Fidesz frakciójának és a belvárosi önkormányzat cégeinek is.

A VolDan Investmentsről a Heti Válasz azt írja, hogy hivatalos tulajdonosa, Josef Hermann valójában egy stróman, mögötte pedig a lap szerint egy grúz származású, de Magyarországon tanult üzletember, Shabtai Michaeli áll, aki a Princess pékségeket közösen birtokolja egy másik üzletemberrel, Michael Gagellel. Gagel szerepelt már közös partifotón Andy Vajnával és Habony Árpáddal, a két üzletember családja pedig személyes kapcsolatban van Rogán Cecíliával, Vajna Tímeával, Kökény-Szalai Viviennel, a TV2 új hírigazgatójával, illetve az Orbán Facebook-oldalát kezelő Kaminski Fannyval, aki Habony volt felesége.

A két üzletember érdekeltségébe tartozó VolDan Investments moszkvai irodájának címe pedig egyébként egyezik a magyar nagykövetség kereskedelmi, kulturális és turisztikai egységeinek címével is.
Habony Árpád letelepedési kötvény